Diari Oficial de la Generalitat Valenciana


Sumari del DOGV 8109, del 21-08-2017 (2017/7036)

RESOLUCIÓ de 14 de juliol de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 160/11-AIA Viver.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8109

Data del DOGV
:   21-08-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7036


Data del document
:   14-07-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 14 de juliol de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 160/11-AIA Viver. [2017/7036]  
De conformitat amb l'article 41.3 de la Llei 21/2013, de 9 de desembre, d'avaluació ambiental, que estableix la publicació en el Diari Oficial de la Generalitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 160/11-AIA Viver.  
  
  
«Declaració d'impacte ambiental  
Expedient: 160/2878-FHV.  
Títol: Concessió minera derivada el permís d'investigació Ragudo, número 2789.  
Promotor: Eurominerales Cerámicos, SA.  
Autoritat substantiva: Servei Territorial d'Indústria i Energia de Castelló.  
Ref. òrgan substantiu: MIEXCD/2005/5/12.  
Localització: Viver.  
  
En data 11 d'octubre de 2011, el Servei Territorial d'Energia de Castelló remet al Servei d'Avaluació d'Impacte Ambiental la sol·licitud d'avaluació d'impacte ambiental del projecte d'explotació de la concessió minera derivada del permís d'investigació Ragudo, número 2789, de recursos de la secció C de la Llei de mines, en el terme municipal de Viver.  
  
Objecte  
L'explotació es localitza en diverses parcel·les cadastrals dels polígons 1, 35 i 39 del terme municipal de Viver. L'àrea d'afecció total s'estén sobre unes 48,17 hectàrees. Es pretén extraure els materials argil·lítics del Buntsandstein, aflorants en la zona d'estudi, per mitjà d'una explotació a cel obert de minerals qualificats com a substàncies C, per la llei de mines.  
Les labors d'explotació seran a cel obert, amb dos o tres bancs en seqüència descendent, màxim huit en el turó, en tindre la massa del mineral a explotar major altura que l'abast del braç de la pala retroexcavadora.  
  
Marc normatiu  
L'avaluació d'impacte ambiental de projectes queda regulada en la Llei 2/1989, de 3 de març, de la Generalitat Valenciana, d'Impacte Ambiental; en els reglaments que la despleguen (Decret 162/1990, de 15 d'octubre, i Decret 32/2006, de 10 de març, que modifica l'anterior), i el Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes.  
El projecte objecte d'aquest informe ha de sotmetre's a avaluació d'impacte ambiental ordinària per trobar-se tipificat en l'annex I, grup 3 «Extracció i transformació de minerals no energètics i productes derivats, epígraf c.1 «Materials de construcció (substàncies argiloses, roques i pissarres, àrids naturals i per matxucament, algeps, roques ornamentals)» del Decret 162/1990, de 15 d'octubre, modificat per Decret 32/2006, de 10 de març.  
  
Tramitació  
En data 11 d'octubre de 2011, el Servei Territorial d'Energia remet al Servei d'Avaluació Ambiental el projecte, l'estudi d'impacte ambiental, el pla de restauració integral (d'ara en avant PRI) de l'espai afectat pel projecte i el resultat de la informació pública. S'acompanya l'esmentat escrit de l'informe favorable de la Confederació Hidrogràfica del Xúquer sobre l'afecció a domini públic hidràulic o a les seues zones de servitud i policia, incidència en el règim de corrents i disponibilitat de recursos hídrics.  
En data 30 de novembre de 2011, el Servei Territorial d'Energia remet un escrit al qual s'adjunta un informe del Servei de Gestió Forestal per mitjà del qual es procedeix a la devolució de la documentació a l'espera que es tramite un nou PRI per haver sigut detectades deficiències tècniques que han de ser esmenades.  
En data 30 de maig de 2013, la Direcció General d'Avaluació Ambiental i Territorial requereix a l'òrgan substantiu que aclarisca si s'està tramitant per part del promotor un nou PRI o si, en cas contrari, s'ha de continuar amb el tràmit d'avaluació d'impacte ambiental a pesar de l'informe desfavorable sobre el PRI.  
El 17 de setembre de 2013, el Servei Territorial d'Energia adjunta còpia al Servei d'Avaluació d'Impacte Ambiental del nou PRI que el promotor ha sol·licitat.  
En data 20 de maig de 2016, té entrada en el Servei d'Avaluació d'Impacte Ambiental un escrit del Servei Territorial d'Indústria i Energia en el qual es reitera l'emissió de la declaració d'impacte ambiental.  
  
En data 30 de setembre de 2016, té entrada escrit del Servei Territorial d'Indústria i Energia pel qual se sol·licita novament l'emissió de la declaració d'impacte ambiental, al mateix temps que es recorden les recomanacions del síndic de Greuges de data 9 d'agost de 2016.  
  
Des de l'inici de la seua tramitació fins a la data, es té constància de l'existència de múltiples informes desfavorables sobre el PRI per part del Servei d'Ordenació i Gestió Forestal, sense que fins a la data d'emissió d'aquesta declaració d'impacte ambiental hagen sigut esmenades definitivament les deficiències detectades ni, en conseqüència, informat aquest favorablement pel servei mencionat.  
  
La Comissió Territorial d'Avaluació Ambiental en sessió celebrada el 9 de febrer de 2017 va adoptar emetre la memòria ambiental del Pla General de Viver. La memòria ambiental és el document que valora la integració dels aspectes ambientals realitzada durant el procés d'avaluació del Pla General de Viver. La memòria ambiental del Pla General és preceptiva i conté les determinacions finals que han d'incorporar-se al pla general. En l'apartat «consideracions ambientals» es fa menció específica a la integració dels aspectes ambientals en l'àrea on es pretén ubicar l'activitat extractiva.  
La viabilitat ambiental de qualsevol activitat extractiva en el terme municipal de Viver està condicionada pel compliment de les directrius ambientals establides en la memòria ambiental. És per això que en data 3 de març de 2017 procedeix a requerir al promotor, a través de l'òrgan substantiu, la modificació del projecte per a adequar-se al contingut de la memòria ambiental del Pla General de Viver.  
En data 2 de maig de 2017 es rep, a través de l'òrgan substantiu, un escrit del promotor en què se sol·licita l'anul·lació del requeriment anterior i l'emissió de la declaració d'impacte ambiental.  
  
Informació pública i consulta a les administracions públiques afectades  
La Conselleria d'Indústria, Comerç i Innovació va sotmetre el projecte d'explotació de la concessió minera derivada del permís d'investigació Ragudo, número 2789, de recursos de la secció C a informació pública, per mitjà d'anunci publicat en el Diari Oficial de la Generalitat Valenciana de 21 de maig de 2009, per un termini de 30 dies. Hi ha certificat d'informació pública i resultat d'aquesta, realitzat pel cap del Servei Territorial d'Energia, de data 3 d'octubre de 2011.  
  
  
Afeccions  
El perímetre extractiu proposat afecta la zona de Xarxa Natura LIC Alt Palància, Forests d'Utilitat Pública Alts del Ragudo, sòl forestal catalogat pel PATFOR, zona de perillositat morfològica segons el PATRICOVA, servituds de ferrocarril de la línia Calataiud-València i via verda d'Ojos Negros. Dins de l'àrea d'extracció es troba un barranc sense nom i en la llinda, el barranc de la foia del Agua i del barranc de Milhombres.  
  
Consideracions ambientals  
L'explotació es localitza en diverses parcel·les cadastrals dels polígons 1, 35 i 39 del terme municipal de Viver.  
La memòria ambiental del Pla General de Viver pren en consideració tots els valors del medi i estableix una sèrie de determinacions específiques per al sòl ocupat per la concessió d'explotació derivada núm. 2789 Ragudo. S'hi adjunta còpia de la mencionada memòria a aquesta declaració d'impacte ambiental i es procedeix a transcriure a continuació l'esmentada regulació:  
«Concessió d'explotació derivada núm. 2789 Ragudo. Es tracta de recursos de la secció C, sol·licitada el 30 d'agost de 2005 i en tràmit d'atorgament. Es té constància de la sol·licitud d'informe al Servei de Gestió Forestal sobre el PRI i de l'emissió de quatre informes desfavorables sobre aquest. D'altra banda, en el Servei d'Avaluació d'Impacte Ambiental es tramita un expedient d'avaluació d'impacte ambiental corresponent a l'esmentada concessió minera. Comparat el perímetre d'explotació proposat en el projecte d'explotació amb la proposta del pla general es pot concloure que el pla general no permet l'ús miner en la totalitat del perímetre d'extracció pel que hauria d'ajustar-se el SNU (passar a SNUC-GEN) en la zona en què inicialment seria admissible l'ús, considerant:  
- L'àrea d'extracció quedaria en l'interior dels relleus situats entre el barranc Milhombres i per un tributari per l'esquerra del barranc de la foia de El Agua, de manera que la conca visual és molt reduïda i hi ha una barrera física entre l'explotació i el nucli tradicional de la venda Sainera pel que en principi, es considera viable la proposta del pla general en relació amb la concessió derivada sol·licita denominada Ragudo.  
  
- Es manté com a SNUP-FOR (i per tant no permet l'ús miner) la resta de la superfície proposada en el projecte, ja que es considera incompatible amb les característiques de l'àmbit afectat directament, amb el seu entorn i amb els usos preexistents en el territori fonamentalment per les raons següents:  
1. L'ampliació molt significativa de la conca visual amb el consegüent impacte paisatgístic.  
2. L'afecció a la senda de gran recorregut GR-7.  
3. L'afecció a les infraestructures de transport: línia del ferrocarril València Saragossa i via verda d'Ojos Negros, ja que es proposa l'excavació de la part superior d'ambdós túnels.»  
Així doncs, pel que fa al que s'ha pautat en la memòria ambiental del pla general, la viabilitat ambiental del projecte queda condicionada al fet que el perímetre d'explotació de la concessió minera derivada del permís d'investigació Ragudo s'ajuste al sòl no urbanitzable comú genèric. És per això que, vistes les restriccions ambientals de l'entorn on es pretén realitzar l'explotació, en data 3 de març es va advertir d'aqueixa situació i es va requerir al promotor un nou projecte d'explotació que s'ajustara al que s'ha pautat en la memòria ambiental.  
Vist que no s'ha atés a l'esmentat requeriment, el projecte presentat resulta contrari a les directrius ambientals del planejament urbanístic (indicades en la seua avaluació ambiental) i, en conseqüència, resulta inviable des del punt de vista ambiental.  
  
Consideracions jurídiques  
1. El projecte examinat constitueix un dels supòsits fàctics en què resulta preceptiva la declaració d'impacte ambiental ordinària, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei 2/1989, de 3 de març, d'Impacte Ambiental.  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, modificat pel Decret 32/2006, de 10 de març, del Consell de la Generalitat; en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3. L'article 13 del Decret 158/2015, de 28 de juny, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i Avaluació Ambiental la competència sobre avaluació ambiental de plans i programes i de projectes.  
  
  
Declaració d'impacte ambiental  
Primer  
Estimar no acceptable, només als efectes ambientals, el projecte d'explotació de la concessió minera derivada del permís d'investigació Ragudo, número 2789, per no ajustar-se a la valoració continguda en la memòria ambiental del Pla General de Viver, per incloure parcialment en el seu àmbit d'explotació terrenys les característiques ambientals i tècniques dels quals són incompatibles amb el desenvolupament de l'ús miner d'acord amb l'avaluació ambiental estratègica realitzada al pla general en tramitació.  
  
Segon  
Notificar a les parts interessades que contra aquesta resolució no es pot interposar cap recurs, sense perjudici què, si és el cas, corresponguen en via administrativa i judicial davant de l'acte pel qual s'autoritza el projecte.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament de la Llei 2/1989, de 3 de març, d'impacte ambiental.  
  
València, 15 de juny de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 14 de juliol de 2017.- El director general de Medi Natural i d'Avaluació Ambiental: Antoni Marzo i Pastor.